钦定古今图书集成/历象汇编/岁功典/第008卷 > 《黄锺十一月》
## 钦定古今图书集成/历象汇编/岁功典/第008卷 > 《黄锺十一月》

日往月来，灰移火变。暂乖语默，顿隔秦吴。既传苏李
之书，更共范张之志。冷风盛而结鼻，寒气切而凝唇。
虹入汉而藏形，鹤临桥而送语。彤云垂四面之叶，玉
雪开六出之花。敬想足下世号冰壶，时称武库。命长
袂而留客，施大被以招贤。酌醇酒而据切骨之寒，温
兽炭而祛透心之冷。某携戈日久，荷戟年深。挥白刃
而万定死生，引虹旗而千决成败。退龙剑而却步，月
下开营；进鲸鼓而横行，云前起阵。徒劳斩斫，岂用功
勋。诸不具陈，谨伸微意。